Vardar

Vardar er den eneste dvergebyen som ligger i en gjennomfartsåre for andre raser. Byen ligger omtrent rett nord for Ka'ir, og sør-sørøst for Valandir, og er dermed regnet som en av de såkalte frie bystatene, selv om den på mange måter skiller seg fra de andre. Byen ligger langs veien som går fra kystområdene i sørøst til kongeriket i øst, en vei som oppstod gradvis etter at Fogdrial gikk under i år 2T0, og den tidligere kystveien ble uframkommelig.

Vardar er bygd opp som en tradisjonell dvergeby. Det vil si at alle 'bygninger' er bygget inn i fjellsiden, langs en vei som snor seg oppover langs fjellet. Bare en dør og et vindu eller to i hver enhet slipper inn dagslys; all annen innendørs belysning må gjøres kunstig, med fakler, lanterner eller vokslys.

Byen er av middels størrelse, i dvergesammenheng, og ligger langs veien som fører fra slettelandene og opp i fjellet. Bygningene er fordelt på 3-4 nivåer, med borgermesteren (Mardûk Fjellhallen) sin bolig på første (nederste) nivå, to vertshus på andre nivå, en taverna på tredje og et nedlagt inn og et slags fengsel på fjerde, med forretninger av ymse slag fordelt rundt forbi på de nederste tre nivåene.

Vardar har et godt utbygd lovverk, som er både strengere og mer raffinert enn tilfellet er med de andre bystatene. Byen følger en variant av det gamle dvergerikets lovder, som er basert på gjengjeldelse. En straff tildeles for øvrig forbryterens klan eller familie, ikke bare forbryteren selv, og hvem som soner eller gjengjelder er i stor grad opp til klanen å bestemme. I tilfeller der det er uklart hvem som er forbryterens klan eller familie, for eksempel om forbryteren er reisende eller ikke-dverg, bestemmer borgermesteren om noen er å regne for klansmenn med vedkommende. De er i så fall like ansvarlige som forbryteren, og kan straffes.

I tilfeller der gjengjeldelse er umulig eller ikke ønskelig, kan forbrytelser straffes med innesperring i fengselet på fjerde nivå, eller bortvisning. Bortvisning betyr i praksis at man mister tilgang til ens bolig, og det er straffbart for byens borgere å gi deg husly, mat eller drikke. Bortvisningsstraff var langt vanligere før, og særlig i andre deler av dvergeriket, der klan- og familietilhørighet var viktigere enn tilfellet er i dagens Vardar.

Forretninger:
Handelshallen

Vandringsmannen Inn og Taverna

Killians Inn

Killians Armbrøster

Vindurs Skinn og Pels

Gullhaugen Inn

Gullhaugen Taverna

Tartags Mat og Rasjoner

Skuggeheimen Taverna

Goldars Økser og Skjold

Utstyr og Krimskrams